Document ID: 32001D0388

Komission päätös,
tehty 18 päivänä toukokuuta 2001,
eläinten terveyttä koskevista edellytyksistä ja eläinlääkärintodistuksista tuoreen lihan tuonnissa tietyistä Etelä-Amerikan maista tehdyn päätöksen 93/402/ETY muuttamisesta Uruguayn eläinten terveystilanteen huomioon ottamiseksi
(tiedoksiannettu numerolla K(2001) 1463)
(ETA:n kannalta merkityksellinen teksti)
(2001/388/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon terveyttä ja eläinten terveyttä koskevista ongelmista nautaeläinten, sikojen, lampaiden ja vuohien sekä tuoreen lihan tai lihavalmisteiden tuonnissa kolmansista maista 12 päivänä joulukuuta 1972 annetun neuvoston direktiivin 72/462/ETY(1), sellaisena kuin se on viimeksi muutettuna direktiivillä 97/79/EY(2), ja erityisesti sen 14 ja 22 artiklan,
sekä katsoo seuraavaa:
(1) Eläinten terveyttä koskevista edellytyksistä ja eläinlääkärintodistuksista tuoreen lihan tuonnissa Kolumbiasta, Paraguaysta, Uruguaysta, Brasiliasta, Chilestä ja Argentiinasta säädetään komission päätöksessä 93/402/ETY(3), sellaisena kuin se on viimeksi muutettuna päätöksellä 2001/325/EY(4).
(2) Tuoreen lihan tuonnissa on otettava huomioon kyseisten maiden erilainen epidemiologinen tilanne, myös niiden alueiden eri osissa.
(3) Kyseisten maiden toimivaltaisten eläinlääkintäviranomaisten on vahvistettava, että maassa tai alueella ei ole esiintynyt karjaruttoa eikä suu- ja sorkkatautia viimeksi kuluneiden 12 kuukauden aikana, ja lisäksi näiden maiden toimivaltaisten viranomaisten on sitouduttava ilmoittamaan komissiolle ja jäsenvaltioille 24 tunnin kuluessa faksilla, teleksillä tai sähkeellä jonkin edellä mainitun taudin esiintymisestä tai muutoksista rokotuskäytäntöön kyseisiä tauteja vastaan.
(4) Uruguayn toimivaltaiset viranomaiset vahvistivat 23 päivänä huhtikuuta 2001 suu- ja sorkkataudin esiintymisen Sorianon departementissa. Tautia on esiintynyt myös muilla alueilla, ja hätärokotuksia on tehty.
(5) Uruguayn toimivaltaiset viranomaiset keskeyttivät 23 päivänä huhtikuuta 2001 todistusten myöntämisen Euroopan yhteisöön vietävälle, taudille alttiisiin lajeihin kuuluvien eläinten tuoreelle lihalle, kunnes tilanne selkiytyy.
(6) Tauti on levinnyt useille alueille, ja Uruguayn toimivaltaiset viranomaiset ovat ottaneet käyttöön koko maan kattavan nautaeläinten rokotusohjelman. Rokotusohjelma saadaan päätökseen 24 päivään toukokuuta 2001 mennessä.
(7) Vaikka on tarpeen tukea edelleen Uruguayn viranomaisten päätöstä keskeyttää tuoreen lihan tuonti, Uruguaysta on mahdollista tuoda komission päätöksen 93/402/ETY mukaisesti tuotettua luutonta lihaa ja käsittelyyn tarkoitettuja muita eläimenosia, jotka on tuotettu viimeistään 23 päivänä huhtikuuta 2001. Jäsenvaltiot eivät saa sallia tuoretta luullista lihaa ja suoraan ihmisravinnoksi tarkoitettuja muita eläimenosia sisältävien lähetysten tuontia, jollei näitä tuotteita ole tuotettu ja todistusta myönnetty viimeistään 23 päivänä maaliskuuta 2001.
(8) Edellyttäen että Uruguayn viranomaiset toimittavat tiedon rokotusohjelman päättymisestä ja että tautitilanne on hallinnassa, tätä päätöstä tarkastellaan uudelleen tuoreen luuttoman lihan tuonnin aloittamiseksi uudelleen 30 päivän kuluttua rokotusten päättymispäivästä.
(9) Päätös 93/402/ETY on muutettava vastaavasti.
(10) Tässä päätöksessä säädettyä toimenpiteitä tarkastellaan uudelleen tilanteen kehityksen perusteella.
(11) Tässä päätöksessä säädetyt toimenpiteet ovat pysyvän eläinlääkintäkomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Muutetaan päätös 93/402/ETY seuraavasti:
Korvataan liite II tämän päätöksen liitteellä.
2 artikla
1. Jäsenvaltioiden on sallittava seuraavien tuotteiden tuonti Uruguaysta:
a) kaikki viimeistään 23 päivänä maaliskuuta 2001 tuotettu tuore liha, josta on myönnetty todistus päätöksessä 93/402/ETY, vahvistettujen edellytysten mukaisesti;
b) kaikki 23 päivän maaliskuuta 2001 jälkeen ja 23 päivään huhtikuuta 2001 mennessä tuotettu tuore luuton liha ja käsittelyyn tarkoitetut muut eläimenosat, joista on myönnetty todistus päätöksessä 93/402/ETY, vahvistettujen edellytysten mukaisesti.
2. Tuoretta luullista lihaa ja muita kuin edellä 1 kohdan b alakohdassa tarkoitettuja ihmisravinnoksi tarkoitettuja muita eläimenosia, jotka on tuotettu 23 päivän maaliskuuta 2001 jälkeen, ei saa tuoda yhteisöön.
2 artikla
Tätä päätöstä tarkastellaan uudelleen 24 päivään toukokuuta 2001 mennessä päättyväksi tarkoitetun rokotuskampanjan tulosten perusteella.
3 artikla
Tämä päätös on osoitettu kaikille jäsenvaltioille.
Tehty Brysselissä 18 päivänä toukokuuta 2001.

Labels: 3
17
18
6